มีอาการแสบ​และคันที่อวัยวะเพศ​ มีตกขาวคล้ายทิชชู่เปียกออกมา​ และเวลามีเพศสัมพันธ์อวัยวะเพศจะแห้ง​ คล้ายกับว่าไม่มีน้ำหล่อลื่นทำให้เจ็บ​ อาการแบบนี้เกิดจากอะไร​ แล้วจะดูแลรักษายังไงคะ
สวัสดีค่ะ อาการแสบและคันที่อวัยวะเพศ มีตกขาวคล้ายทิชชูเปียก ร่เจ็บเวลามีเพศสัมพันธ์ หากตกขาวไม่มีกลิ่นเหม็น น่าจะเกิดจากการติดเชื้อราในช่องคลอด ซึ่งมักจะทำให้เกิดอาการคันเป็นหลัก และตกขาวมักเป็นสีขาวขุ่น ปริมาณจะมากกว่าปกติและจับตัวเป็นก้อนลักษณะคล้ายแป้งเปียกหรือนมบูดปัจจัยเสี่ยงของการติดเชื้อราในช่องคลอด ได้แก่ การตั้งครรภ์ การใส่กางเกงคับมากและอยู่ในที่อากาศร้อนชื้น เป็นคนอ้วน มีเหงื่อออกมาก การสวนล้างช่องคลอดมากไป เป็นโรคเบาหวาน ใช้ยาปฏิชีวนะต่อเนื่องนาน ทานยากดภูมิคุ้มกัน หรือมีโรคภูมิคุ้มกันบกพร่อง เป็นต้น การติดเชื้อราในช่องคลอด ไม่ได้ถือเป็นโรคติดต่อทางเพศสัมพันธ์ แต่หากคู่นอนมีการติดเชื้อราอยู่ ก็อาจเป็นสาเหตุที่ทำให้ติดได้หากอาการเป็นไม่มาก มีโอกาสหายเองได้ หากหลีกเลี่ยงปัจจัยเสี่ยงต่างๆ ที่เลี่ยงได้ เช่น ไม่สวนล้างช่องคลอดบ่อยไป ใส่กางเกงชั้นในและกางเกงที่พอดี ไม่คับแน่นจนเกินไป กางเกงและกางเกงในควรเป็นผ้าที่ระบายอากาศได้ดี การเช็ดอวัยวะเพศและก้นให้แห้งสนิทหลังจากถ่ายปัสสาวะและอุจจาระ เป็นต้นแต่หากอาการเป็นมากและเป็นต่อเนื่อง อาจพิจารณาใช้ยารักษาซึ่งมีทั้งยาแบบสอดและยาทาน เช่น ยา clotrimazole เป็นต้นแต่หากมีตกขาวผิดปกติในลักษณะอื่นๆ เช่น ตกขาวมีสีเหลืองเขียวคล้ายหนอง กลิ่นเหม็นรุนแรง มีเลือดปน ปวดท้องน้อย อาจเกิดจากสาเหตุอื่นๆ เช่น ช่องคลอดอักเสบจากเชื้อแบคทีเรีย การติดเชื้อปรสิต ติดเชื้อหนองในแท้หรือหนองในเทียม เป็นต้น ซึ่งหากมีตกขาวที่ผิดปกติดังกล่าว ควรไปพบแพทย์เพื่อหาสาเหตุและรับการรักษาที่ตรงกับโรคค่ะ